
ΔΕΛΤΙΟ ΤΥΠΟΥ
Ε.Σ.Α.μεΑ.: Ζητά από τη δήμαρχο Σερρών την παραχώρηση του πρώην ΚΑΠΗ για Στέγη Υποστηριζόμενης Διαβίωσης  
Με επιστολή της στη Δήμαρχο Σερρών Βαρβάρα Μητλιάγκα η Ε.Σ.Α.μεΑ. μεταφέρει το δίκαιο και μείζονος σημασίας αίτημα του Συλλόγου Γονέων και Φίλων Παιδιών Ατόμων με Αναπηρία Ν. Σερρών, σχετικά με τη δημιουργία Στέγης Υποστηριζόμενης Διαβίωσης ατόμων με αναπηρία στις Σέρρες.
Συγκεκριμένα ζητείται η παραχώρηση του κτιρίου του πρώην ΚΑΠΗ, επί της οδού Βενιζέλου, παραπλεύρως της ΔΕΥΑΣ, το οποίο παραμένει αναξιοποίητο επί σειρά ετών και μπορεί να αποκτήσει ουσιαστικό κοινωνικό ρόλο.
Η δημιουργία μιας Στέγης δεν αποτελεί απλώς ένα κοινωνικό έργο, αλλά πρόκειται για μια επιτακτική ανάγκη και ένα ουσιαστικό δικαίωμα για τα άτομα με αναπηρία: το δικαίωμα να ζουν με αξιοπρέπεια, ασφάλεια, υποστήριξη και όσο το δυνατόν μεγαλύτερη αυτονομία, μέσα στην κοινότητα. Ταυτόχρονα, αποτελεί τη μεγαλύτερη αγωνία και την ουσιαστικότερη προσδοκία των γονέων, που αναζητούν τη διασφάλιση του μέλλοντος των παιδιών τους όταν οι ίδιοι δεν θα μπορούν πλέον να τα φροντίζουν. 
Η λειτουργία μιας τέτοιας δομής θα συμβάλει ουσιαστικά στην ενίσχυση της αυτονομίας, στη διατήρηση και ανάπτυξη των ικανοτήτων των ωφελούμενων, καθώς και στην κοινωνική τους ένταξη, αποτρέποντας φαινόμενα περιθωριοποίησης και ιδρυματοποίησης, ιδιαίτερα στις περιπτώσεις όπου το οικογενειακό περιβάλλον αδυνατεί να καλύψει τις ανάγκες υποστήριξής τους.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

